Proiect
PARLAMENTUL REPUBLICII MOLDOVA
LEGE

pentru modificarea şi completarea 

Legii nr.1260-XV din 19 iulie 2002 cu privire la avocatură 

Parlamentul adoptă prezenta lege organică:

Articol unic. – Legea nr. 1260-XV din 19 iulie 2002 cu privire la avocatură (Monitorul Oficial al Republicii Moldova, 2002, nr.126, art.1001), cu modificările şi completările ulterioare, se modifică şi se completează după cum urmează: 

1. La articolul 9:

alineatul unic devine alineatul (1);

se completează cu alineatul (2), cu următorul cuprins:

„(2) Nu se admite acordarea de către avocat a asistenţei juridice de reprezentare a intereselor în instanţele de judecată în baza altui temei, decît în baza contractului de asistenţă juridică înregistrat la biroul de avocaţi. Excepţie fac cazurile  de reprezentare a intereselor soţului/soţiei şi a rudelor pînă la gradul al patrulea inclusiv.”.

2. La articolul 22, alineatul (1) se completează cu literele g) şi h), cu următorul cuprins:

„g) încălcării grave ale prevederilor contractului de asistenţă juridică; 

h) neindicării în contractul de  asistenţă juridică a onorariilor încasate de la client sau indicării unor sume diminuate.”.  
3. Articolul 26 se completează cu alineatul (7), cu următorul cuprins:

„(7) Biroul de avocaţi ţine registrul contractelor de asistenţă juridică încheiate de către avocaţi cu clienţii lor.”.

4. La articolul 401 alineatul (2), litera c) va avea următorul cuprins:

„c) aprobă rezultatele examenului de calificare şi adoptă hotărîrea privind admiterea în profesia de avocat.”

5. La articolul 52:

în alineatul (1), cuvintele „în bază de contract” se substituie cu cuvintele „în baza contractului de asistenţă juridică, încheiat în formă scrisă şi înregistrat la biroul de avocaţi.”;

în alineatul (2), propoziţia a doua va avea următorul cuprins:

„În mandat se indică numele şi prenumele avocatului, numele şi prenumele clientului, numărul şi data eliberării licenţei pentru exercitarea profesiei de avocat, numărul şi data încheierii contractului de asistenţă juridică şi volumul împuternicirilor.”
Preşedintele Parlamentului
NOTĂ INFORMATIVĂ

 la proiectul Legii pentru modificarea şi completarea Legii cu privire la avocatură nr.1260-XV din 19 iulie 2002

În scopul sporirii eficienţei justiţiei, guvernării profesiei de avocat conform unor standarde etice şi deontologice şi restricţionării cazurilor de reprezentare a cetăţenilor în instanţele judecătoreşti în bază de procură, Ministerul Justiţiei a elaborat proiectul Legii pentru modificarea şi completarea Legii cu privire la avocatură nr.1260-XV din 19 iulie 2002, care va contribui la consolidarea instituţiei reprezentării prin asigurarea unei apărări eficiente şi profesioniste în cauzele civile. 

Raţiunea reprezentării, ca instituţie indispensabilă procesului civil, derivă din diverse  circumstanţe de natură obiectivă şi/sau subiectivă care fac ca părţile în litigiu  să recurgă frecvent  la serviciile terţilor pentru apărarea drepturilor în justiţie:  lipsă de timp, de posibilităţi, de cunoştinţe juridice, apărarea mai eficientă a drepturilor sale  etc. Conform art. 8 alin.(1) din Codul de procedură civilă, „Părţile, alţi participanţi la proces au dreptul să fie asistaţi în judecată de către un avocat ales ori numit de instanţă, în cazurile prevăzute de prezentul cod,  sau de un alt reprezentant”. Astfel, titularii de drepturi în Republica Moldova au posibilitatea legală să împuternicească orice persoană fizică cu capacitate de exerciţiu pentru a-i exercita din numele şi în interesul său drepturi procesuale în instanţa de judecată (art.76, alin.(1) din  Codul de procedură civilă). În cazul în care persoana decide să fie reprezentată de un avocat, ea mizează pe profesionalismul şi diligenţa acestuia, întrucît prin „avocat” în oglinda Recomandării Comitetului de Miniştri al Consiliului Europei nr.2000/21 se înţelege o persoană calificată şi autorizată în conformitate cu dreptul naţional, să pledeze şi să acţioneze în numele clienţilor săi, să se angajeze în a practica dreptul, să se înfăţişeze înaintea instanţelor sau să îşi sfătuiască şi să îşi reprezinte clienţii în chestiuni legale.

Conform art. 52 alin.(1) din Legea cu privire la avocatură, „Avocatul acordă asistenţă juridică clientului în bază de contract.”  Realmente clientul – persoana fizică sau juridică încheie contract  de mandat  cu Biroul de avocaţi, iar Biroul eliberează un ordin scris avocatului care poate exercita doar împuterniciri generale din numele şi în interesele reprezentatului, or, conform art. 81 din CPC împuternicirile speciale ale reprezentantului trebuie specificate sub sancţiunea nulităţii în procură. Din acest considerent  avocaţii în mod firesc trebuie să prezinte în instanţa de judecată şi ordinul biroului de avocaţi şi procura. Însă, în realitate, avocaţii însăşi  preferă să evite birourile în care activează şi  îşi justifică împuternicirile doar prin procuri. În acest sens, sunt elocvente datele statistice  colectate în cadrul Judecătoriei Botanica, mun. Chişinău şi în cadrul Curţii de Apel Economice, potrivit cărora interesele titularilor de drepturi în procesele civile sunt apărate de avocaţi în bază exclusivă de procură  - 47%  la judecătoria Botanica şi 79% în Curtea de Apel Economică. Evident că această situaţie este facilitată parţial de cadrul legal existent (art.81 din CPC), dar şi de o anumită atitudine  a avocaţilor însuşi care din motive mai puţin clare admit astfel de situaţii.  O atare stare de lucruri  creează atît prejudicii statului prin evitarea declarării anumitor venituri, dar mai şi ştirbeşte din reputaţia avocaţilor. Lipsind clienţii de garanţiile acordării unei asistenţe juridice calificate şi scăzînd simţitor din probabilitatea  reparării de prejudicii, lipsa unui contract scris  încheiat nemijlocit între client şi avocat creează actualmente teren favorabil pentru abuzuri.

În acest sens, proiectul propune de a institui obligaţia avocatului de a acorda asistenţă juridică de reprezentare a intereselor în instanţele de judecată doar în  bază de  contract. Excepţie de la această regulă de incompatibilitate o constituie reprezentarea intereselor soţului şi a rudelor pînă la gradul al patrulea inclusiv. 

Dat fiind faptul, că în art. 45 din Legea cu privire la avocatură se specifică despre încheierea unui contract de acordare a asistenţei juridice şi pentru existenţa unei coordonări în reglementări propunem ca contractul încheiat de avocat cu clientul să poarte denumirea de contract de asistenţă juridică, prin aceasta dîndu-i şi o natură juridică specifică serviciilor de asistenţă juridică. Alături de denumire, proiectul stabileşte şi unele condiţii vizavi de contract, care trebuie respectate şi anume: forma scrisă şi înregistrată în registrul contractelor ţinut de biroul de avocaţi. De asemenea, în mod obligatoriu,  contractul de asistenţă juridică trebuie să conţină clauza cu privire la onorariul avocatului. Nerespectarea acestei condiţii va servi temei pentru retragerea licenţei. Se va considera încălcare şi va produce acelaşi efect  nerespectarea prevederilor contractului de asistenţă juridică încheiat între avocat şi client. 

Reieşind din cele menţionate, constatăm că, reprezentarea judiciară convenţională constituie o activitate a unui reprezentant profesionist în cadrul procesului civil, realizată în numele şi în interesul reprezentatului în baza împuternicirilor acordate, cu scopul de a obţine pentru reprezentat o hotărîre mai favorabilă, de ai acorda ajutor la exercitarea drepturilor sale şi de a împiedica încălcarea lor, precum şi de a-i acorda ajutor instanţei de judecată la înfăptuirea justiţiei.  Conform art. 52 alin. (2) din Legea cu privire la avocatură „Împuternicirile avocatului se confirmă prin mandatul eliberat de către biroul de avocaţi. În mandat se indică numărul licenţei pentru exercitarea profesiei de avocat şi data eliberării acesteia”.  Suplimentar, proiectul propune a completa mandatul cu următoarele date: numele şi prenumele avocatului, numele şi prenumele clientului, numărul şi data încheierii contractului de asistenţă juridică şi volumul împuternicirilor acordate avocatului.

Un alt aspect al proiectului vizează operarea modificărilor la art.401 alin.(2) lit. c) în vederea concretizării competenţei Comisiei de licenţiere a profesiei de avocat şi anume aprobarea rezultatelor examenului de calificare şi adoptarea hotărîrii privind admiterea în profesia de avocat.

În final menţionăm că, amendamentele propuse vor contribui la sporirea calităţii actului de justiţie, la acordarea de către avocat a unei asistenţe juridice clienţilor conforme standardelor profesionale şi normelor deontologice, la sporirea responsabilităţilor avocaţilor şi la instituirea unui echilibru între îndatoriile avocaţilor faţă de clienţi şi faţă de instanţele judecătoreşti.
Proiectul Legii pentru modificarea şi completarea Legii cu privire la avocatură nr.1260-XV din 19 iulie 2002 a fost coordonat în modul stabilit cu Consiliul Superior al Magistraturii, Curtea Supremă de Justiţie, Curtea de Apel Chişinău, Procuratura Generală, Baroul Avocaţilor din Republica Moldova, care au susţinut proiectul de Lege. Aviz asupra proiectului a prezentat şi Ministerul Economiei şi Comerţului, în care sînt înaintate anumite sugestii. Argumentele de rigoare a Ministerului Justiţiei vizavi de acestea, se conţin  în tabela de divergenţe. 
Totodată, a fost solicitată opinia mai multor birouri asociate de avocaţi şi  asociaţii obşteşti, dar pînă la moment avizul acestora asupra proiectului nu a parvenit. 

Proiectul de lege a fost supus expertizei anticorupţie, fiind declarat lipsit de factorii coruptibili.
Ministru                                                              Vitalie PÎRLOG
